題趙德脩所藏孫太古尹喜傳道圖
作者：王灼
朝代：宋

paragraphs: 大柏森森護盤石，老聃踞坐三人立。
盛德之容本和豫，漠然不應豈真實。
曏者隱奧九九篇，纔示指畫意已傳。
細看尹喜磬折處，金篦刮膜見全天。
侍旁二子來何許，無乃徐甲庚桑楚。
注目拱手氣不吐，畫師筆端更解語。
函谷關廢河水黄，授經臺傾隴草荒。
一幅東絹吾無用，要逐青牛歸帝鄉。